Valke veroordeel berigte oor senior lid betrokke by NVG-diefstalArgieffoto Die direktoraat vir prioriteitsmisdaadondersoeke (die Valke) het Dinsdag berigte, dat een van sy senior beamptes betrokke was by ŉ inbraak by die Nasionale Vervolgingsgesag in Pretoria, verwerp. Eyewitness News het berig die twee staatsaanklaers, by wie se kantore by die Gauteng-Noord-kantoor ingebreek is, het gewerk op ŉ saak van brig. Nyameka Xaba. SAID-werknemer Vlok Symington beskuldig Xaba daarvan dat hy hom teen sy wil aangehou het tydens ŉ Valke-ondersoek oor Pravin Gordhan, voormalige minister van finansies. “Die Eyewitness-verslag is sonder gronde en sulke beskuldigings moes nooit soveel geloofwaardigheid gekry het nie. Dit is duidelik dat die berig ŉ poging is om brig. Xaba se persoonlike naam skade te berokken, gebaseer op inligting wat nie bevestig is nie,” het Hangwani Mulaudzi, woordvoerder van die Valke, gesê. EWN het ook berig Xaba is verlede week by die NVG opgemerk en het met twee staatsaanklaers vergader. “Brig. Xaba en sy spanlede het onlangs ŉ uitnodiging van ŉ staatsaanklaer by die NVG-kantoor aanvaar om te gesels oor ŉ onverwante saak, in teenstelling met dit wat Eyewitness News berig het,” het Mulaudzi gesê, en Xaba verdedig. Die Valke het gesê Xaba is tans met verlof, maar konsulteer met sy prokureurs oor “vals inligting oor hom”.